b'\n_START_ARTICLE_\nVladimiras Tarasovas\n_START_SECTION_\nBiografija\n_START_PARAGRAPH_\nV. Tarasovas prad\xc4\x97jo groti d\xc5\xbeiaz\xc4\x85 nuo 14 met\xc5\xb3 Archangelske, vietiniame j\xc5\xabreivi\xc5\xb3 klube. 1961 \xe2\x80\x93 1966 m. mok\xc4\x97si Archangelsko auk\xc5\xa1tesniojoje muzikos mokykloje. 1966 m. prad\xc4\x97jo studijuoti Leningrado konservatorijoje, ta\xc4\x8diau d\xc4\x97l d\xc5\xbeiazo propagavimo tais pa\xc4\x8diais metais buvo pa\xc5\xa1alintas i\xc5\xa1 moksl\xc5\xb3 ._NEWLINE_B\xc5\xabdamas 20 met\xc5\xb3, 1967 m. persik\xc4\x97l\xc4\x97 \xc4\xaf Vilni\xc5\xb3. \xc4\x96m\xc4\x97 groti d\xc5\xbeiaz\xc4\x85 populiarioje \xe2\x80\x9eNeringos\xe2\x80\x9c kavin\xc4\x97je kartu su Via\xc4\x8deslavu Ganelinu ir kontrabosininku Grigorijumi Talasu. Dirbo Lietuvos nacionalin\xc4\x97s filharmonijos simfoniniame orkestre, valstybiniame pu\xc4\x8diam\xc5\xb3j\xc5\xb3 orkestre "Trimitas". Nuo 1984 m. \xe2\x80\x93 Valstybin\xc4\x97s filharmonijos solistas._NEWLINE_Nuo 1970 m. drauge su V. Ganelinu dirbo Vilniaus statybinink\xc5\xb3 kult\xc5\xabros namuose, grojo duetu \xe2\x80\x9eGintarin\xc4\x97s tri\xc5\xabbos\xe2\x80\x9c festivalyje Kaune, taip pat d\xc5\xbeiazo festivaliuose Gorkyje (1970 m.), Donecke (1971 m.). Sverdlovske susipa\xc5\xbeino su saksofonininku Vladimiru \xc4\x8cekasinu. Netrukus, po V. \xc4\x8cekasino persik\xc4\x97limo 1971 m. \xc4\xaf Vilni\xc5\xb3, gim\xc4\x97 \xc5\xbeymusis trio Ganelinas \xe2\x80\x93 Tarasovas \xe2\x80\x93 \xc4\x8cekasinas, arba GT\xc4\x8c. Apie \xc5\xa1\xc4\xaf kolektyv\xc4\x85 V. Tarasovas para\xc5\xa1\xc4\x97 autobiografin\xc4\x99 knyg\xc4\x85 "Trio" ("Baltos lankos", 1998 m.). Kartu su \xc5\xa1iuo trio V. Tarasovas grojo daugelyje TSRS bei u\xc5\xbesienio festivali\xc5\xb3, leido \xc4\xafra\xc5\xa1us._NEWLINE_V. Tarasovas buvo renkamas geriausiu TSRS b\xc5\xabgnininku (1980 \xe2\x80\x93 1987 m.) ir met\xc5\xb3 d\xc5\xbeiazo muzikantu Nr.2 (1987 m.), Europos b\xc5\xabgnininku Nr.2 (1986 m.). 1991 m. sub\xc5\xabr\xc4\x97 Lietuvos akademin\xc4\x97s muzikos ir d\xc5\xbeiazo muzikant\xc5\xb3 orkestr\xc4\x85 "Lithuanian Art Orchestra"._NEWLINE_V. Tarasovas komponuoja muzik\xc4\x85 kino filmams, dramos spektakliams, \xc5\xa1okio pastatymams, taip pat kuria ir vizual\xc5\xb3j\xc4\xaf men\xc4\x85, rengia personalines bei grupines parodas kartu su kitais menininkais. Nuo 1999 m. iki 2003 m. \xe2\x80\x93 Lietuvos Rus\xc5\xb3 dramos teatro meninis vadovas. \xc5\xa0io teatro scenoje re\xc5\xbeisavo spektaklio \xe2\x80\x9eMaskva \xe2\x80\x93 Petu\xc5\xa1ki\xe2\x80\x9c (aut. Venediktas Jerofejevas) pastatym\xc4\x85. 2009 m. gavo \xe2\x80\x9eTriumfo\xe2\x80\x9c premij\xc4\x85.'